b"\n_START_ARTICLE_\nBosc de Moragas\n_START_SECTION_\nContext\n_START_PARAGRAPH_\nEl Bosc de Valls \xc3\xa9s una \xc3\xa0rea rural situada al nord-oest de Valls, abans d\xe2\x80\x99arribar a la serra de Guixeres a uns cinc-cents metres de l\xe2\x80\x99inici de la carretera de Valls cap a Montblanc, en direcci\xc3\xb3 al Coll de Lilla. La partida municipal dels Boscos de Valls engloba tota l'\xc3\xa0rea topogr\xc3\xa0fica emmarcada pel cam\xc3\xad del mateix nom. T\xc3\xa9 una superf\xc3\xadcie aproximada de mil hect\xc3\xa0rees. Tot \xc3\xa9s una circumval\xc2\xb7laci\xc3\xb3, amb alguns ramals per anar accedint a cadascuna de les propietats. L'origen sembla que procedeix d'un propietari que s'anomenava Bosch i que la posse\xc3\xafa pels volts de mitjan segle XIX. Llavors era una zona dominada per l'alzina i aix\xc3\xad, sabem que se l'anomenava la serra de l'Alzinaret.. Ha estat tradicionalment un lloc d'estada estiuenca des de finals del segle XIX. Tot el conjunt dels \xc2\xabBoscos\xc2\xbb t\xc3\xa9 un aire molt singular i totalment at\xc3\xadpic a Catalunya. Una zona destinada al descans i a estiuejar_NEWLINE_El Bosc de Valls respon a una tipologia urbana d'urbanitzaci\xc3\xb3 dispersa, amb una din\xc3\xa0mica urban\xc3\xadstica de zona residencial, b\xc3\xa0sicament d'estiueig, amb habitatges a\xc3\xafllats, en general de planta baixa, pis i golfes, amb galeries d'arcs, que es conserven en molt bon estat._NEWLINE_Es tenen not\xc3\xadcies que la partida del Bosc, fins a comen\xc3\xa7ament del segle XX, no tenia m\xc3\xa9s construccions que els masos de les fam\xc3\xadlies Moragas i Ortega. Tamb\xc3\xa9 hi havia l'ermita de Sant Lloren\xc3\xa7. Al segle XVI, els frares caputxins, a prop de l'Ermita, fundaren el monestir de Sant Jeroni, del qual nom\xc3\xa9s en resten runes, ja que, al cap de pocs anys, els caputxins s'establiren en un convent a Valls, en rebre l'enc\xc3\xa0rrec del poble perqu\xc3\xa8 vetllessin pel culte de la sagrada imatge de la Nostra Senyora del Lled\xc3\xb3 i del santuari. En aquesta \xc3\xa8poca, al Bosc es cultiven avellaners, garrofers i vinya._NEWLINE_La majoria de les edificacions van ser constru\xc3\xafdes una vegada va finalitzar la Primera Guerra Carlina, als volts de 1840. Des d'aquesta data fins a l'any 1869, Valls va viure uns anys de prosperitat industrial, agr\xc3\xadcola i mercantil. El Bosc es va escollir perqu\xc3\xa8 el clima era sec i fresc; l'atmosfera, di\xc3\xa0fana; la vista, magn\xc3\xadfica; les aig\xc3\xbces, d\xe2\x80\x99excel\xc2\xb7lent qualitat, i l'altura molt apropiada._NEWLINE_Les bones qualitats del Bosc van permetre que al darrer quart del segle XIX hi passessin temporades, durant l'estiu, persones com l'arquebisbe de Tarragona Tom\xc3\xa0s Costa i Fornaguera, el pol\xc3\xadtic i orador Emilio Castelar, l'ambaixador xin\xc3\xa8s Chai-Jo-Pe, el pintor Federico Madrazo, el general Salamanca, el periodista Jos\xc3\xa9 Guti\xc3\xa9rrez Abascal \xe2\x80\x93conegut amb el renom de Kasabal\xe2\x80\x93, els diputats Pedro Antonio Torres, i Ponts i Muntells, l'astr\xc3\xb2nom Comas i Sol\xc3\xa0, entre molts d'altres._NEWLINE_El Bosc de Moragas \xc3\xa9s la casa patricial d\xe2\x80\x99estiueig de la fam\xc3\xadlia Moragas. El Bosc Moragas comen\xc3\xa7a el 30 de setembre de 1801 quan el fabricant de llanes i perxer Josep Moragas i Lleonart (casat amb Rosa Dot i Prat) i el seu fill Fidel Moragas i Dot, compren una pe\xc3\xa7a de terres amb avellaners i vinya, a la partida del Bosc, a un pag\xc3\xa8s de Masmolets, Francesc Serra Ferrer.\n_START_SECTION_\nCapella\n_START_PARAGRAPH_\nLa capella \xc3\xa9s una construcci\xc3\xb3 afegida amb posterioritat i va ser consagrada el dia de Sant Jaume de 1806. Va ser constru\xc3\xafda pel mateix mestre d\xe2\x80\x99obres de la casa, Pau For\xc3\xa8s. T\xc3\xa9 una fa\xc3\xa7ana cl\xc3\xa0ssica de gran simplicitat amb pilastres i front\xc3\xb3 que emmarquen la porta en arc de mig punt amb un \xc3\xb2cul a la part superior i un remat de coberta amb front\xc3\xb3 corbat. L\xe2\x80\x99interior t\xc3\xa9 una decoraci\xc3\xb3 senzilla amb paraments enguixats i pintures que imiten el marbre i la fusta. L\xe2\x80\x99altar t\xc3\xa9 una petita forn\xc3\xadcula emmarcada per columnes i capitells, que acull una imatge de la Verge Maria (la Mare de D\xc3\xa9u de la Presentaci\xc3\xb3 o de la Candela). L\xe2\x80\x99actual \xc3\xa9s una c\xc3\xb2pia exacta de l\xe2\x80\x99original cremada durant la guerra civil, realitzada el 1940 per l\xe2\x80\x99escultor Joan Matamala i Flotats. El frontis superior hi ha una imatge en alt relleu de Sant Jaume de guix policromat, obra de l\xe2\x80\x99escultor local Peremateu (Joan Baptista Mateu). Sant Jaume corresponia a Jaume Dot, pare de Rosa Dot i Prat. Malauradament el 1972 van desapar\xc3\xa8ixer dues imatges laterals del mateix escultor que representaven a Sant Josep i Sant Fidel, patrons de la fam\xc3\xadlia. A la part posterior de la capella hi ha una petita sagristia que t\xc3\xa9 inter\xc3\xa8s per la volta d\xe2\x80\x99aresta. La hist\xc3\xb2rica devoci\xc3\xb3 familiar a la Mare de D\xc3\xa9u es tradu\xc3\xad en la creaci\xc3\xb3 d\xe2\x80\x99uns goigs a la Verge del Bosc, amb lletra de J.M. Lopez Pic\xc3\xb3 i m\xc3\xbasica de Mn. Francesc Balldell\xc3\xb3.\n_START_SECTION_\nFam\xc3\xadlia\n_START_PARAGRAPH_\nEls Moragas s\xc3\xb3n una fam\xc3\xadlia de notables de Valls\xc2\xa0de la que han format part personalitats hist\xc3\xb2riques com els pol\xc3\xadtics Joan de Balle i de Moragas i\xc2\xa0Estanislau Figueras i de Moragas, els escriptors\xc2\xa0Narc\xc3\xads Oller i de Moragas\xc2\xa0i\xc2\xa0Josep Yxart i de Moragas, l\xe2\x80\x99advocat Vicens de Moragas i Rodes, l\xe2\x80\x99arquitecte\xc2\xa0Antoni de Moragas i Galliss\xc3\xa0, el psiquiatre\xc2\xa0Jeroni de Moragas i Galliss\xc3\xa0._NEWLINE_L\xe2\x80\x99origen de la fam\xc3\xadlia Moragas, malgrat refer\xc3\xa8ncies anteriors amb el cognom Moragues, el podem situar a partir de Francisco Moragas, ciutad\xc3\xa0 honrat de Barcelona, casat amb Caterina Box\xc3\xb3, matrimoni citat en els cap\xc3\xadtols matrimonials entre llur fill Francisco Moragas i Box\xc3\xb3 i Francisca Torner i Tranyar el 24 d\xe2\x80\x99agost de 1700 a Valls._NEWLINE_La fam\xc3\xadlia Moragas s\xe2\x80\x99ha est\xc3\xa8s molt i actualment s\xe2\x80\x99hi troben personalitats rellevants en totes les professions. Per causa d\xe2\x80\x99una genealogia amb molta pres\xc3\xa8ncia femenina\xc2\xa0s\xe2\x80\x99ha perdut el cognom en una part de la descend\xc3\xa8ncia. Aix\xc3\xad doncs cognoms com Dasca, Gramunt, Batlle, Chac\xc3\xb3n, Veciana, Delage, Otzet i d\xe2\x80\x99altres, tenen origen en aquesta antiga i nombrosa fam\xc3\xadlia._NEWLINE_L\xe2\x80\x99arbre geneal\xc3\xb2gic de la fam\xc3\xadlia est\xc3\xa0 actualment gestionat per Marc Batlle i Izard a trav\xc3\xa9s de la plataforma web MyHeritage."